Diari Oficial de la Generalitat Valenciana


Sumari del DOGV 5957, del 18-02-2009 (2009/1766)

ORDE de 12 de febrer de 2009, de la Conselleria d'Agricultura, Pesca i Alimentació, per la qual s'establixen les ajudes per als consells reguladors o òrgans de gestió de les figures de qualitat de la Comunitat Valenciana i entitats associatives gestores de l'autorització de l'ús de la marca CV.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5957

Data del DOGV
:   18-02-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/1766


Data del document
:   12-02-2009

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * denominació d'origen
    * marca
    * suport econòmic
    * agricultura biològica
    * legislació

ORDE de 12 de febrer de 2009, de la Conselleria d'Agricultura, Pesca i Alimentació, per la qual s'establixen les ajudes per als consells reguladors o òrgans de gestió de les figures de qualitat de la Comunitat Valenciana i entitats associatives gestores de l'autorització de l'ús de la marca CV. [2009/1766]
La regulació prevista en el capítol XVII de la Llei 10/2006, de 26 de desembre, de Mesures Fiscals, de Gestió Administrativa i Financera, i d'Organització de la Generalitat (DOCV núm. 5416, de 28.12.2006) i en el Decret 222/2007, de 9 de novembre, del Consell, pel qual s'establixen les normes relatives als consells reguladors o òrgans de gestió de les denominacions de qualitat de la Comunitat Valenciana (DOCV núm. 5639, de 14.11.2007), juntament amb els preceptes que conté la Llei 24/2003, de 10 de juliol, de la Vinya i del Vi (BOE núm. 165, d'11.07.2003), la Llei 2/2005, de 27 de maig, de la Generalitat, d'Ordenació del Sector Vitivinícola de la Comunitat Valenciana (DOGV núm. 154, de 29.06.2005), i el Decret 8/2007, de 19 de gener, del Consell, pel qual s'aprova el reglament de desenvolupament a la Llei 2/2005 (DOCV núm. 5435, de 24.01.2007), constituïxen tots estos un conjunt de normes que responen a la necessitat d'homogeneïtzar els consells reguladors o òrgans de gestió, tant de les denominacions víniques com no víniques, i el Comité d'Agricultura Ecològica, tots estos ubicats a la Comunitat Valenciana. L'esmentada homogeneïtzació partix de la constitució i la definició dels consells reguladors o òrgans de gestió de les figures de qualitat agroalimentària de la Comunitat Valenciana que existisquen en el moment de publicació d'esta orde, com a corporacions de dret públic, dotats de personalitat jurídica pròpia i de plena capacitat per al desenvolupament de les seues finalitats, i podran realitzar qualsevol classe d'acte de gestió i administració, i amb caràcter general subjecten la seua activitat al dret privat, excepte en les actuacions que impliquen l'exercici de potestats o funcions públiques, en les quals s'han de subjectar al dret administratiu.
En l'àmbit de la Comunitat Valenciana, a més dels denominats consells reguladors i el Comité d'Agricultura Ecològica, concorren una sèrie d'entitats associatives constituïdes per a la gestió, amb l'autorització de la Conselleria d'Agricultura, Pesca i Alimentació, de l'ús de la marca CV, que tenen la seua raó de ser en el Decret 91/1998, de 16 de juny, del Govern Valencià, pel qual s'aprova el Reglament de la Marca de Qualitat CV per a Productes Agraris i Agroalimentaris (DOGV núm. 3273, de 26.06.1998).
Des de les institucions comunitàries, per al període 2007-2013, es dibuixa un àmbit determinat, principalment, per les directrius comunitàries sobre ajudes estatals al sector agrari i forestal 2007-2013 (DOUE C 319, de 27.12.2006), que incidixen en l'àmbit del desenvolupament de les activitats dels consells reguladors o òrgans de gestió de les denominacions d'origen, indicacions geogràfiques, especialitats tradicionals garantides i de l'agricultura ecològica de la Comunitat Valenciana per a la realització de les seues activitats, com ara el control, la protecció i la promoció de la qualitat dels productes que emparen, així com de les que desenvolupen les entitats associatives gestores de l'autorització de l'ús de la marca CV en matèria de promoció i control.
Dins de l'àmbit configurat per les directrius comunitàries, abans esmentades, concorre el Reglament (CE) número 1857/2006, de 15 de desembre de 2006, de la Comissió, sobre l'aplicació dels articles 87 i 88, del Tractat a les Ajudes Estatals per a les Xicotetes i Mitjanes Empreses Dedicades a la Producció de Productes Agrícoles, i pel qual es modifica el Reglament (CE) número 70/2001 (DOUE L 358, de 16.12.2006), en el qual s'establix, en els seus articles 9, 14 i 15, un grup d'ajudes que es traduïxen en una sèrie d'activitats subvencionables: ajudes per a agrupacions de productors responsables de supervisar la utilització de les indicacions geogràfiques i les denominacions d'origen o els marxamos de qualitat, de conformitat amb el dret comunitari per a la seua posada en marxa; les que van destinades a fomentar la producció de productes agrícoles de qualitat; i les que proporciona assistència tècnica al sector agrari. Totes estes, exemptes de l'obligació de notificació de l'article 88, apartat 3, del Tractat, i compatibles amb el mercat comú d'acord amb l'article 87, apartat 3, lletra c, del Tractat.
Per les raons exposades, de conformitat amb les directrius comunitàries sobre ajudes estatals al sector agrari i forestal 2007-2013, el Reglament (CE) 1857/2006, de 15 de desembre de 2006, de la Comissió, sobre l'aplicació dels articles 87 i 88, del Tractat a les Ajudes Estatals per a les Xicotetes i Mitjanes Empreses Dedicades a la Producció de Productes Agrícoles, i pel qual es modifica el Reglament (CE) número 70/2001, la Llei 38/2003, de 17 de novembre, General de Subvencions, i el text refós de la Llei d'Hisenda Pública de la Generalitat Valenciana, i vista la proposta de la directora general de Comercialització després de l'informe de l'Àrea de Qualitat Agroalimentària, en l'exercici de les funcions que tinc atribuïdes, d'acord amb allò que s'establix en l'article 28 de la Llei 5/1983, de 30 de desembre, del Consell.
ORDENE
Article 1. Objecte
1. Esta disposició té com a objecte establir les bases, per al període 2009-2013, per les quals es regularan les subvencions destinades als consells reguladors o òrgans de gestió de les denominacions d'origen, indicacions geogràfiques, especialitats tradicionals garantides i de l'agricultura ecològica de la Comunitat Valenciana, així com a les entitats associatives gestores de l'autorització de l'ús de la marca CV, ja existents a l'entrada en vigor d'esta orde, per a la realització de les seues activitats, com ara el control i la promoció de la qualitat dels productes que emparen, així com aquelles destinades a sufragar les despeses de posada en marxa dels consells reguladors o òrgans de gestió com a corporacions de dret públic, d'acord amb allò que es preveu en el Decret 222/2007, de 9 de novembre, del Consell, pel qual s'establixen les normes relatives als consells reguladors o òrgans de gestió de les denominacions de qualitat de la Comunitat Valenciana (DOCV núm. 5639, de 14.11.2007).
2. El règim de les ajudes, que conté esta orde, sotmeses a allò que s'establix en el Reglament (CE) 1857/2006, de 15 de desembre de 2006, de la Comissió, sobre l'aplicació dels articles 87 i 88, del Tractat a les Ajudes Estatals per a les Xicotetes i Mitjanes Empreses Dedicades a la Producció de Productes Agrícoles ha sigut comunicat, per les autoritats espanyoles, a la Direcció General d'Agricultura i Desenvolupament Rural de la Comissió Europea amb registre número XA426/2008.
Article 2. Beneficiaris
A l'efecte d'esta orde són beneficiaris:
1. Els consells reguladors o òrgans de gestió de les denominacions d'origen, indicacions geogràfiques, especialitats tradicionals garantides de la Comunitat Valenciana, a què els siga aplicable allò que es disposa en el Reglament (CE) número 479/2008, de 29 d'abril de 2008, del Consell, pel qual s'establix l'organització comuna del mercat vitivinícola, es modifiquen els reglaments (CE) número 1493/1999, (CE) número 1782/2003, (CE) número 1290/2005 i (CE) número 3/2008, i es deroguen els reglaments (CEE) número 2392/86 i (CE) número 1493/1999 i, el Reglament (CE) número 510/2006, de 20 de març de 2006, sobre la protecció de les indicacions geogràfiques i de les denominacions d'origen dels productes agrícoles i alimentaris. I el Consell d'Agricultura Ecològica de la Comunitat Valenciana creat a l'empara del Reglament (CE) número 834/2007, de 28 de juny de 2007, del Consell, sobre producció i etiquetatge dels productes ecològics i pel qual es deroga el Reglament (CEE) número 2092/91.
2. Les entitats associatives constituïdes per a la gestió, amb l'autorització de la Conselleria d'Agricultura, Pesca i Alimentació, de l'ús de la marca CV, tal com es preveu en el Decret 91/1998, de 16 de juny, del Govern Valencià, pel qual s'aprova el Reglament de la Marca de Qualitat CV per a Productes Agraris i Agroalimentaris.
3. Les associacions de consells reguladors, les federacions i confederacions d'estos, i les organitzacions interprofessionals acollides a figures de qualitat, sempre que estiguen ubicades a la Comunitat Valenciana, queden inclosos com a beneficiaris d'esta orde.
4. Els beneficiaris dels apartats 1 i 2 d'este article, compliran allò que es preveu en l'article 9.2 del Reglament (CE) número 1857/2006, de 15 de desembre de 2006, de la Comissió, sobre l'aplicació dels articles 87 i 88, del Tractat a les Ajudes Estatals per a les Xicotetes i Mitjanes Empreses Dedicades a la Producció de Productes Agrícoles, i pel qual es modifica el Reglament (CE) número 70/2001 (DOUE L 358, de 16.12.2006).
5. Les entitats beneficiàries de la subvenció d'esta orde han de tindre personalitat jurídica pròpia independent de la Generalitat, ja que mai poden ser beneficiaris de les subvencions els òrgans de la Generalitat.
6. Les entitats beneficiàries prestaran els servicis subvencionats a PIME agràries, i en cap cas podran efectuar pagaments directes a les esmentades PIME.
A l'efecte del règim d'ajudes contingut en esta orde, caldrà ajustar-se a la definició de PIME continguda en l'annex I del Reglament (CE) número 800/2008, de 6 d'agost de 2008, de la Comissió, pel qual es declaren determinades categories d'ajuda compatibles amb el mercat comú en aplicació dels articles 87 i 88, del Tractat (reglament general d'exempció per categories) (DOUE L214, de 09.08.2008).
Article 3. Finançament
1. Les subvencions regulades en esta orde s'establiran cada any en la Llei de Pressupostos Generals de la Generalitat de la Comunitat Valenciana, a càrrec de la partida pressupostària corresponent.
2. Les ajudes seran a càrrec del capítol IV, de la línia de subvenció i programa corresponent a esta orde de bases. Excepte per a les ajudes concedides partint dels conceptes subvencionables de l'article 4.2, subapartat 1, lletres b, c, g, article 4.3, que en este cas, aniran a càrrec del capítol VII, també de la línia de subvenció i programa corresponent a esta orde de bases.
Article 4. Conceptes subvencionables, modalitats i quantia de les subvencions per als consells reguladors o òrgans de gestió de l'apartat 1r, de l'article 2n
1. Ajudes per a fomentar la producció de productes agrícoles de qualitat.
1.1 S'inclouen com a conceptes subvencionables:
a) Els costos de les activitats d'estudi de mercat i concepció i creació de productes, incloses les ajudes concedides per a la preparació de sol·licituds de reconeixement d'indicacions geogràfiques i denominacions d'origen o certificats de característiques específiques, de conformitat amb la normativa comunitària pertinent.
b) Els costos de les activitats de control:
- Els derivats de la implantació de mètodes de garantia de la qualitat, sistemes basats en anàlisi de riscos i punts de control crítics, sistemes de traçabilitat, sistemes per a garantir el respecte a l'autenticitat i les normes de comercialització. Així com els de formació del personal per a l'aplicació d'estos mètodes i sistemes.
- Els derivats de les mesures de control obligatòries adoptades per les autoritats competents o en nom d'estes, d'acord amb la legislació comunitària o nacional, a menys que la legislació comunitària exigisca que les empreses assumisquen eixos costos.
- En la concessió de l'ajuda caldrà ajustar-se allò que es preveu en l'article 11 del Reglament (CE) número 510/2006, de 20 de març de 2006, del Consell, sobre la protecció de les indicacions geogràfiques i de les denominacions d'origen dels productes agrícoles i alimentaris (DOUE L93, de 31.03.2006).
c) Els costos d'activitats de promoció:
- Organització de fòrums d'intercanvi de coneixements entre empreses, concursos, exhibicions i fires.
- Per la participació en els esdeveniments, abans esmentats, seran subvencionables: drets de participació, despeses de viatge, costos de les publicacions, lloguer dels locals d'exposició.
d) Els costos derivats de la divulgació de coneixements científics i, la informació factual sobre sistemes de qualitat oberts a productes d'altres països, sobre productes genèrics i sobre beneficis nutricionals dels productes genèrics i les recomanacions d'ús d'estos. Sempre que les referències a l'origen corresponguen exactament a les registrades per la Comunitat Europea i, els productes siguen els regulats en el Reglament (CE) número 510/2006, del Consell (DO L93, de 31.03.2006) i els articles 54 a 58 del Reglament (CE) número 1493/1999, del Consell (DO L179, de 14.07.1999).
e) Publicacions com catàlegs o llocs web que presenten informació factual sobre els productors d'una regió determinada o d'un producte determinat, sempre que la informació i la seua presentació siguen de caràcter neutre i que tots els productors interessats tinguen les mateixes possibilitats d'estar representats en la publicació.
1.2 L'ajuda atorgada per a les activitats recollides en l'apartat 1.1:
Lletra a, serà de fins al 70% dels costos.
Lletra b. L'apartat primer serà de fins al 50% dels costos. I l'apartat segon serà de fins al 80% dels costos per al Comité d'Agricultura Ecològica i, de fins al 50% per a la resta de consells reguladors o òrgans de gestió.
Lletra c, serà de fins al 50% dels costos.
Lletra d, serà de fins al 70% dels costos.
Lletra e, serà de fins al 50% dels costos.
1.3 Pel que fa als conceptes subvencionables de l'apartat 1.1 a i b, les ajudes es podran concedir només respecte dels costos dels servicis prestats per tercers o dels controls realitzats per tercers o en nom seu, com les autoritats reguladores competents o les entitats que actuen en nom seu, o per organismes independents encarregats del control i la supervisió de la utilització de les indicacions geogràfiques i denominacions d'origen i el Comité d'Agricultura Ecològica.
2. Ajudes inicials per a la constitució de nous consells reguladors o òrgans de gestió de les indicacions geogràfiques i les denominacions d'origen i el Comité d'Agricultura Ecològica, de conformitat amb el dret comunitari, i el Decret 222/2007, de 9 de novembre, del Consell (DOCV núm. 5639, de 14.11.2007).
2.1 S'inclouen com a conceptes subvencionables:
a) Lloguer de locals apropiats.
b) Equipament de material d'oficina.
c) Ordinadors i programes informàtics.
d) Costos del personal administratiu.
e) Costos generals.
f) Les despeses legals i administratives.
g) En el cas que es compren locals, les despeses subvencionables corresponents es limitaran a les del lloguer a preus de mercat.
En el supòsit d'adquisició de béns inventariables el període durant el qual el beneficiari ha de destinar els béns a la finalitat concreta per a la qual es va concedir la subvenció no podrà ser inferior a cinc anys.
2.2 No seran subvencionables els costos posteriors al quint any o abonats després del sèptim any següent al seu reconeixement per l'administració competent.
2.3 L'ajuda podrà ser del 100% de les despeses justificades:
L'import total de l'ajuda inicial per a la constitució de nous consells reguladors o òrgans de gestió de les indicacions geogràfiques i les denominacions d'origen no serà superior als 400.000. euros en un període de cinc anys des de l'inici de l'esmentada constitució.
Article 5. Conceptes subvencionables i quantia de les subvencions per a les activitats de les entitats associatives gestores de l'autorització de l'ús de la marca CV
1. Tipus d'activitats subvencionables.
1.1 Els costos de les activitats de control:
- Els derivats de la implantació de mètodes de garantia de la qualitat, sistemes basats en anàlisi de riscos i punts de control crítics, sistemes de traçabilitat, sistemes per a garantir el respecte a l'autenticitat i les normes de comercialització. Així com els de formació del personal per a l'aplicació d'estos mètodes i sistemes.
- Els derivats de les mesures de control obligatòries adoptades per les autoritats competents o en nom d'estes, d'acord amb la legislació comunitària o nacional.
1.2 Els costos d'activitats de promoció:
- Organització de fòrums d'intercanvi de coneixements entre empreses, concursos, exhibicions i fires.
- Per la participació en els esdeveniments, abans esmentats, seran subvencionables: drets de participació, despeses de viatge, costos de les publicacions, lloguer dels locals d'exposició.
1.3 Publicacions com catàlegs o llocs web que presenten informació factual sobre els productors d'una regió determinada o d'un producte determinat, sempre que la informació i la seua presentació siguen de caràcter neutre i que tots els productors interessats tinguen les mateixes possibilitats d'estar representats en la publicació.
2. L'ajuda atorgada per a les activitats recollides en l'apartat 1:
Apartat 1.1, serà de fins al 70% dels costos.
Apartat 1.2, serà de fins al 70% dels costos.
Apartat 1.3, serà de fins al 70% dels costos.
3. Pel que fa als conceptes subvencionables de l'apartat 1.1, les ajudes es podran concedir només respecte dels costos dels servicis prestats per tercers o dels controls realitzats per tercers o en nom seu, com les autoritats reguladores competents o les entitats que actuen en nom seu, o per organismes independents encarregats del control i la supervisió de la utilització.
4. El règim aplicable a les ajudes que cal concedir partint d'allò que es preveu en este article serà el que es preveu en el Reglament (CE) 1998/2006, de 15 de desembre de 2006, de la Comissió, relatiu a l'aplicació dels articles 87 i 88, del Tractat a les Ajudes de Minimis.
Article 6. Conceptes subvencionables i quantia de les subvencions per a les activitats de les associacions de consells reguladors, les federacions i confederacions d'estos i les organitzacions interprofessionals acollides a figures de qualitat, sempre que estiguen ubicades a la Comunitat Valenciana
1. Tipus d'activitats subvencionables.
1.1 Els costos de les activitats d'estudi de mercat i concepció i creació de productes, incloses les ajudes concedides per a la preparació de sol·licituds de reconeixement d'indicacions geogràfiques i denominacions d'origen o certificats de característiques específiques de conformitat amb la normativa comunitària pertinent.
1.2 Els costos derivats de la divulgació de coneixements científics i, la informació factual sobre sistemes de qualitat oberts a productes d'altres països, sobre productes genèrics i sobre beneficis nutricionals dels productes genèrics i les recomanacions d'ús d'estos. Sempre que les referències a l'origen corresponguen exactament a les registrades per la Comunitat Europea i, els productes siguen els regulats en el Reglament (CE) número 510/2006, del Consell (DO L93, de 31.03.2006) i els articles 54 a 58 del Reglament (CE) número 1493/1999, del Consell (DO L179, de 14.07.1999).
2. L'ajuda atorgada per a les activitats recollides en l'apartat 1.
Apartat 1.1, serà de fins al 50% dels costos.
Apartat 1.2, serà de fins al 50% dels costos.
3. Pel que fa als conceptes subvencionables de l'apartat 1.2, les ajudes es podran concedir només respecte dels costos dels servicis prestats per tercers.
4. Pel que fa als conceptes subvencionables de l'apartat 1.1, les ajudes es podran concedir només respecte dels costos dels servicis prestats per tercers.
Article 7. Requisits
Pel que fa als conceptes subvencionables continguts en l'article 4, apartat 1.1, lletres a i b; l'article 5, apartat 1.1; i l'article 6 apartat 1.1; caldrà ajustar-se a allò que es preveu en l'article 14.6 del Reglament (CE) número 1857/2006, de 15 de desembre de 2006, de la Comissió, sobre l'aplicació dels articles 87 i 88, del Tractat a les Ajudes Estatals per a les Xicotetes i Mitjanes Empreses Dedicades a la Producció de Productes Agrícoles, i pel qual es modifica el Reglament (CE) número 70/2001 (DOUE L 358, de 16.12.2006).
Article 8. Límit màxim de les subvencions
1. Les subvencions consistiran en una quantitat directa que podrà arribar als percentatges que s'inclouen en l'article 4, 5 i 6 per a cada una dels tipus de despeses, sempre dins de l'import total de la partida fixada anualment en la Llei de Pressupostos Generals de la Generalitat de la Comunitat Valenciana.
2. En cap cas les ajudes concedides a cada una de les entitats associatives gestores de la marca CV serà superior als 50.000. euros anuals.
3. En cap cas les ajudes concedides a cada una de les associacions de consells reguladors, les federacions i confederacions d'estos i, les organitzacions interprofessionals acollides a figures de qualitat, sempre que estiguen ubicades a la Comunitat Valenciana, serà superior als 70.000. euros anuals.
4. En cap cas les ajudes concedides a cada un dels consells reguladors o òrgans de gestió de les indicacions geogràfiques i les denominacions d'origen i al Comité d'Agricultura Ecològica serà superior als 550.000. euros anuals.
4.1 Els imports màxims de les ajudes a rebre per conceptes subvencionables seran els següents:
a) Pels conceptes de l'article 4, apartat 1, 1.a: no serà superior a 20.000. euros anuals.
b) Pels conceptes de l'article 4, apartat 1, 1.b: no serà superior a 150.000.euros anuals.
c) Pels conceptes de l'article 4, apartat 1, 1.c: no serà superior a 200.000. euros anuals.
d) Pels conceptes de l'article 4, apartat 1, 1.d: no serà superior a 80.000. euros anuals.
e) Pels conceptes de l'article 4, apartat 1, 1.e: no serà superior a 10.000. euros anuals.
4.2 En el supòsit que, de l'aplicació dels percentatges previstos en l'article 4, apartat 1.2, l'ajuda resultant fóra superior a algun dels imports màxims establits en l'apartat 4.1 d'este article, l'esmentat import en excés podrà passar a ser computat fins al límit màxim d'un apartat diferent dels continguts en l'esmentat apartat 4.1, tot això amb l'autorització de la Comissió d'Avaluació.
Article 9. Sol·licitud d'ajudes
1. La sol·licitud d'ajudes haurà de ser formalitzada per mitjà de la presentació i l'emplenament de l'imprés «Sol·licitud d'ajudes als consells reguladors o òrgans de gestió de les figures de qualitat i entitats associatives gestores de l'ús de la marca CV», el qual es facilitarà a les oficines de la Conselleria d'Agricultura, Pesca i Alimentació, o en la seua pàgina web (http://www.gva.es).
2. Les sol·licituds hauran d'anar acompanyades de la documentació següent:
a) Acreditació de la personalitat jurídica del sol·licitant, de la identitat i capacitació del seu representant i del seu objecte social.
b) Fotocòpia del CIF del sol·licitant.
c) Memòria descriptiva de les activitats per a les quals sol·licita l'ajuda. El contingut mínim de la memòria versarà sobre els punts següents:
I. Títol del projecte o activitats.
II. Objectius.
III. Descripció detallada de les actuacions, s'inclouran antecedents, motivacions per al desenvolupament de les activitats, programa d'execució i dades rellevants sobre la magnitud de l'activitat o esdeveniment que cal realitzar.
IV. Pressupost detallat per activitats, que inclourà el pla de finançament d'estes i el balanç econòmic estimat del projecte global, així com la planificació amb indicació de les activitats, temps i cost.
d) Declaració formal d'altres ajudes sol·licitades o obtingudes per a la mateixa activitat o projecte, amb expressió, si és el cas, dels compromisos assumits pel sol·licitant.
e) Declaració responsable de no estar sotmés a alguna de les circumstàncies recollides en l'apartat 2n, de l'article 13 de la Llei 38/2003, de 17 de novembre, General de Subvencions, i que impossibiliten la consideració com a beneficiari.
f) Declaració responsable del sol·licitant sobre el compliment de la normativa d'integració laboral de persones amb discapacitat o, si és el cas, l'exempció de l'esmentada obligació, segons s'establix en el Decret 279/2004, de 17 de desembre, del Consell, pel qual es regulen els procediments de contractació administrativa i de concessió de subvencions per al foment de l'ocupació de les persones amb discapacitat.
g) Imprés de manteniment de tercers, el qual es facilitarà a les oficines de la Conselleria d'Agricultura, Pesca i Alimentació, o en la seua pàgina web (http://www.gva.es).
h) Declaració expressa del sol·licitant sobre el coneixement de la normativa que regix esta línia d'ajudes, així com de l'obligació de publicitar la procedència dels fons que, si escau, es puguen percebre, segons li siga comunicat en la notificació de la resolució de l'ajuda.
i) En el cas que els beneficiaris siguen les associacions de consells reguladors, les federacions i confederacions d'estos, i les organitzacions interprofessionals acollides a figures de qualitat, hauran de presentar la declaració responsable de les ajudes de minimis concedides per qualsevol projecte al sol·licitant durant els dos exercicis fiscals anteriors i durant l'exercici fiscal en curs, amb indicació de l'import, l'organisme, la data de concessió i el règim d'ajudes en què s'empara o, si escau, declaració de no haver-ne rebut cap.
3. La Conselleria d'Agricultura, Pesca i Alimentació es reserva el dret de sol·licitar informació complementària, a l'anteriorment esmentada, quan així ho estime convenient.
4. La sol·licitud d'ajuda, juntament amb la documentació requerida, haurà d'anar dirigida a la Direcció General de Comercialització.
La sol·licitud d'ajuda es presentarà a la Conselleria d'Agricultura, Pesca i Alimentació, carrer d'Amadeu de Savoia, 2, 46559 València, o en qualsevol altre lloc habilitat, d'acord amb l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
5. El termini de presentació de les sol·licituds quedarà establit en les diferents resolucions del conseller/-a que per a cada exercici es dicten.
Article 10. Procediment de concessió
1. La Direcció General de Comercialització, és l'encarregada del tractament de la documentació preceptiva per a la justificació de les despeses efectuades, així com de la gestió dels expedients de les sol·licituds d'ajudes que cal concedir d'acord amb esta orde.
2. Les ajudes s'atorgaran en règim de concurrència competitiva, amb el límit fixat en cada cas amb el crèdit disponible. La concessió de subvenció es realitza per mitjà de la comparació de les sol·licituds presentades per cada una de les tres tipologies de beneficiaris recollides en els articles 4, 5 i 6. En el cas que no existisca crèdit suficient per a atendre totes les sol·licituds es procedirà al prorrateig.
3. La valoració i proposta de la concessió de les sol·licituds presentades l'efectuarà un òrgan col·legiat. Este òrgan estarà compost per un cap d'àrea, per un cap de servici i tres funcionaris tots estos de la Direcció General de Comercialització. Presidit per un cap d'àrea de la Direcció General de Comercialització i actuarà com a secretari un funcionari de la Direcció General de Comercialització.
4. Les sol·licituds les resoldrà el titular de la Conselleria competent en matèria d'agricultura i alimentació, amb un informe previ d'un cap d'àrea de la Direcció General de Comercialització dins del termini de tres mesos, a comptar des de l'endemà de la data d'acabament del termini de presentació de sol·licituds.
5. Es notificarà al sol·licitant en el termini de 10 dies, comptats a partir de la data de la resolució, la concessió o denegació de l'ajuda i, si és el cas, la seua quantia, juntament amb les condicions particulars que haurà de complir el beneficiari que s'estimen convenients.
6. Contra l'esmentada resolució cabrà interposar els recursos pertinents, d'acord amb allò que es preveu en la Llei 30/1992, de Règim Jurídic de les Administracions Públiques i del Procediment Administratiu Comú.
7. No es procedirà a la concessió de subvencions a aquells que no es troben al corrent de les seues obligacions fiscals i de la Seguretat Social. A este efecte, l'òrgan gestor està autoritzat per a demanar els corresponents certificats d'estar al corrent de les esmentades obligacions, amb relació als beneficiaris d'esta orde.
8. Per a poder realitzar la concessió i el pagament de les subvencions, els consells reguladors o òrgans de gestió, el Comité d'Agricultura Ecològica, les entitats associatives gestores de l'autorització de l'ús de la marca CV i les associacions de consells reguladors, les federacions i confederacions d'estos, i les organitzacions interprofessionals acollides a figures de qualitat hauran de presentar, a tot tardar, el 30 de juny de cada any l'avanç dels pressupostos corresponents a l'any següent i, a tot tardar, el 30 de març de l'any següent el tancament econòmic de l'any anterior i els pressupostos definitius de l'any en curs.
Article 11. Justificació de la subvenció
1. Els pagaments totals o parcials de l'ajuda aprovada s'efectuaran una vegada realitzades les activitats subvencionades. Els pagaments parcials seran efectius, per mitjà de:
a) Un primer pagament, amb data límit de justificació a 31 de juliol.
b) Un segon pagament, amb data límit de justificació a 30 de novembre.
2. La documentació preceptiva, que cal presentar, per a la justificació de les despeses efectuades serà la següent:
a) El compte justificatiu, en el qual s'ha d'incloure, sota la responsabilitat del beneficiari, la declaració composta per una memòria explicativa de les activitats realitzades, el seu cost amb el desglossament de cada una de les despeses incorregudes i els ingressos que han finançat l'activitat, d'acord amb la Llei 38/2003, de 17 de novembre, General de Subvencions, i amb el text refós de la Llei d'Hisenda Pública de la Generalitat Valenciana.
b) Original i fotocòpia de les factures o altres documents acreditatius de les despeses, juntament amb els justificants de pagament, per a cada una de les despeses. Els originals aportats se segellaran i estampillaran per l'òrgan gestor de manera que permeta el control de concurrència de les ajudes.
c) Declaració sobre l'obtenció d'altres ajudes i d'altres ingressos per a la mateixa finalitat.
d) Extracte de la comptabilitat del beneficiari, d'acord amb el model de l'annex I.
e) Certificat de taxador independent degudament acreditat i inscrit en el corresponent registre oficial, en el cas d'adquisició de béns immobles.
f) Els tres pressupostos que, en aplicació de l'article 31.3 de la Llei General de Subvencions, haja d'haver sol·licitat el beneficiari.
3. En el cas que una part de les despeses es justifique per mitjà de pagaments en metàl·lic, només s'admetran justificants de pagament inferiors a 300 euros per factura o un altre document acreditatiu de les despeses, amb un màxim de 3.000 euros per expedient.
4. La concurrència d'ajudes d'estat per a la mateixa finalitat, donarà lloc a la disminució del percentatge d'ajuda, de manera que el total d'estes no sobrepasse els límits subvencionables previstos en els articles 4, 5 i 6 respectivament.
Article 12. Obligacions dels beneficiaris
Els beneficiaris de les subvencions estaran obligats a:
a) Realitzar l'activitat objecte de la subvenció.
b) Justificar davant de l'òrgan gestor de l'ajuda el compliment dels requisits i condicions, així com la realització de l'activitat i el compliment de la finalitat que determinen la concessió o el gaudi de la subvenció.
c) Sotmetre's a les actuacions de comprovació i seguiment d'aplicació de la subvenció conforme determine la Conselleria d'Agricultura, Pesca i Alimentació, així com al control financer que corresponga a la Intervenció General de la Comunitat Autònoma i a les previstes en la legislació del Tribunal de Comptes.
d) Comunicar a la Conselleria d'Agricultura, Pesca i Alimentació l'obtenció de subvencions per a la mateixa finalitat procedents de qualsevol administració pública o ens públic o privat, nacional o internacional.
e) Facilitar tota la informació o documentació que li siga requerida pel Tribunal de Comptes.
f) Comunicar a la Conselleria d'Agricultura, Pesca i Alimentació la modificació de qualsevol circumstància, tant objectiva com subjectiva, que afecte algun dels requisits exigits per a la concessió de la subvenció.
g) Justificar la subvenció concedida en els terminis i termes previstos en esta orde.
h) Fer visible la llegenda i distintiu de la Conselleria d'Agricultura, Pesca i Alimentació, quan l'activitat que cal desenvolupar ho permeta.
i) Assumir totes les responsabilitats que es pogueren derivar de la realització de la inversió subvencionada.
Article 13. Compatibilitat amb altres subvencions
1. Les subvencions a què es referix esta orde són compatibles amb la percepció d'altres subvencions, ajudes o ingressos per a la mateixa finalitat, procedents de qualssevol administracions o ens públics privats, nacionals, de la Unió Europea o d'organismes internacionals, fins als límits establits en la corresponent convocatòria i sempre dins dels límits i previsions establits en l'ordenament jurídic i, en particular, en el Comunitari.
2. L'obtenció d'altres aportacions conculcant el règim de compatibilitat establit segons allò que es preveu en l'apartat anterior, donarà lloc a la modificació de la resolució d'atorgament de subvenció, prèviament el corresponent procediment amb audiència de l'interessat, i serà causa de reintegrament de les quantitats indegudament percebudes, amb els interessos corresponents, si estes ja s'hagueren satisfet.
3. El beneficiari té l'obligació de comunicar immediatament a l'òrgan concedent qualssevol subvencions, ajudes o ingressos que, per a la mateixa finalitat i de qualsevol procedència, haja sol·licitat o li hagen sigut concedides o pagades.
Article 14. Penalitzacions en cas d'incompliment i reintegrament
1. Amb caràcter general, el beneficiari es comprometrà a complir totes les condicions exigides per a la concessió de la subvenció. El seu incompliment, amb independència d'altres responsabilitats, motivarà l'inici d'actuacions encaminades a aconseguir el reintegrament del que puga arribar a conceptuar-se com a quantitats indegudament percebudes més els interessos legals.
2. El reintegrament de les quantitats percebudes i l'exigència d'interessos de demora, des del moment del pagament de la subvenció, procediran quan es done algun dels casos previstos en la normativa de la Llei General de Subvencions i el text refós de la Llei d'Hisenda Pública de la Generalitat Valenciana.
El procediment de reintegrament de les quantitats percebudes serà d'acord amb allò que es preveu en el títol III de la Llei 38/2003, de 17 de novembre, General de Subvencions, i en el títol VI de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
Article 15. Responsabilitat i règim sancionador
Els beneficiaris de les subvencions que es regulen en esta orde queden sotmesos al compliment de les responsabilitats i règim sancionador previst en la Llei 38/2003, de 17 de novembre, General de Subvencions, i en el seu reglament aprovat per Decret 887/2006, de 21 de juliol.
DISPOSICIÓ ADDICIONAL
Primera
L'efectivitat d'aplicació d'esta orde queda condicionada, en cada exercici, a les disponibilitats pressupostàries anuals i al fet que es publiquen en el Diari Oficial de la Comunitat Valenciana les línies de subvenció, juntament amb l'import global màxim, que finance les ajudes a càrrec dels capítols IV i VII, del programa 741.60.
Segona
La resolució de les sol·licituds presentades a l'empara d'esta orde, la qual ha sigut comunicada a la Comissió, s'efectuarà a partir del moment en què s'autoritze este règim d'ajudes.
DISPOSICIONS FINALS
Primera
Es faculta al/la director/-a general de Comercialització per a emetre els actes, les resolucions i les instruccions que siguen necessaris per a l'aplicació d'esta orde.
Segona
Esta orde entrarà en vigor el dia que es publique en el Diari Oficial de la Comunitat Valenciana.
València, 12 de febrer de 2009
La consellera d'Agricultura, Pesca i Alimentació,
MARITINA HERNÁNDEZ MIÑANA